Smernica Rady 95/61/ES
z 29. novembra 1995,
ktorou sa mení a dopĺňa príloha II smernice 90/642/EHS týkajúca sa stanovenia maximálnych limitov reziduí pesticídov v a na určitých produktoch rastlinného pôvodu, vrátane ovocia a zeleniny
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na smernicu Rady 90/642/EHS z 27. novembra 1990 o stanovovaní maximálnych limitov reziduí pesticídov v a na určitých produktoch rastlinného pôvodu vrátane ovocia a zeleniny [1], najmä na jej článok 1 odsek 1,
so zreteľom na návrh Komisie,
keďže smernica 90/642/EHS bola po prvýkrát zmenená a doplnená smernicou 93/58/EHS [2], ktorá okrem iného uložila vypracovať prvý zoznam maximálnych limitov pre reziduá určitých pesticídov;
keďže však dostupné údaje neboli v tom čase dostačujúce na stanovenie maximálnych limitov reziduí pre určité kombinácie pesticíd-plodina; keďže v takýchto prípadoch sa určila doba štyroch rokov na vygenerovanie nevyhnutných údajov, po uplynutí ktorej, ak naďalej chýbali uspokojivé údaje, boli limity obvykle stanovené na úrovni príslušnej medze stanoviteľnosti;
keďže Komisia a Rada sa dohodli v čase prijatia smernice 93/58/EHS na tom, že členské štáty musia dostať do jedného roka záväzky od všetkých zainteresovaných strán v tom zmysle, že nevyhnutné údaje vygenerujú; keďže v určitých prípadoch neboli dané žiadne záväzky a z tohto dôvodu je už teraz možné stanoviť príslušné ustanovenia,
PRIJALA TÚTO SMERNICU:
Článok 1
Príloha II smernice 90/642/EHS sa týmto mení a dopĺňa tak, ako je uvedené v prílohe k tejto smernici.
Článok 2
Členské štáty uvedú do účinnosti najneskôr do 31. októbra 1996 zákony, iné právne predpisy a administratívne opatrenia nevyhnutné na dosiahnutie súladu s touto smernicou.
Keď členské štáty prijmú tieto opatrenia, tieto budú obsahovať odkaz na túto smernicu alebo ich bude sprevádzať takýto odkaz pri príležitosti ich úradného uverejnenia. Spôsob vykonania týchto odkazov stanovia členské štáty.
Článok 3
Táto smernica nadobúda účinnosť v deň jej uverejnenia v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 29. novembra 1995